**Το νέο δίκαιο των μετασχηματισμών**

*Δημήτρης Κ. Αυγητίδης*

*Καθηγητής Νομικής Δ.Π.Θ.*

ΔΙΑΓΡΑΜΜΑ ΕΙΣΗΓΗΣΗΣ

[Α. Έννοια – Βασικές κατηγορίες](#_Toc526772033)

[Β. Μετασχηματισμοί και εταιρικό δίκαιο](#_Toc526772034)

[Γ. Η σημερινή κατάσταση του δικαίου των μετασχηματισμών](#_Toc526772035)

[Ι. Ο κλειστός αριθμός](#_Toc526772036)

[ΙΙ. Οι «καταχρηστικοί» μετασχηματισμοί](#_Toc526772037)

[ΙΙΙ. Η ανάμειξη του φορολογικού δικαίου](#_Toc526772038)

[Δ. Η ανάγκη συστηματοποίησης](#_Toc526772039)

[Ι. Νομοθετικές κατευθύνσεις](#_Toc526772040)

[ΙΙ. Κατάργηση του numerous clausus](#_Toc526772041)

[III. Eνοποίηση της ρύθμισης](#_Toc526772042)

[IV. Eξισορρόπηση των συμφερόντων](#_Toc526772043)

[V. «Kαταχρηστικοί» μετασχηματισμοί και ανάμειξη της φορολογικής νομοθεσίας](#_Toc526772044)

[Ε. Το σχέδιο νόμου](#_Toc526772045)

[Ι. Μορφές μετασχηματισμών](#_Toc526772046)

[ΙΙ. Διάρθρωση ύλης](#_Toc526772047)

[ΣΤ. Κύριες προβλέψεις](#_Toc526772048)

[Ι. Διαδικασία](#_Toc526772049)

[ΙI. Προστασία μετόχων](#_Toc526772050)

[III. Προστασία πιστωτών](#_Toc526772051)

[IV. Eυθύνη διαχειριστών και μελών δσ](#_Toc526772052)

[VII. Aκυρότητα](#_Toc526772053)

[Z. Eιδικά ζητήματα](#_Toc526772054)

I. [Αυξημένη πλειοψηφία – δικαίωμα εξόδου - αποζημίωση](#_Toc526772055)

[ΙΙ. Τύπος της σύμβασης](#_Toc526772056)

[ΙΙΙ. Έλεγχος νομιμότητας](#_Toc526772057)

[IV. Αποτελέσματα μετασχηματισμού](#_Toc526772058)

[Η. Αντί επιλόγου](#_Toc526772059)

**Α. Έννοια – Βασικές κατηγορίες**

1. Για το εταιρικό δίκαιο, η έννοια των μετασχηματισμών δεν είναι ούτε οικεία ούτε σαφής ως προς το περιεχόμενο. Οι νόμοι που διέπουν τις γνωστές εταιρικές μορφές της αε, της επε, της ικε, της οε και της εε αγνοούν τον όρο, ο οποίος φαίνεται να κάνει για πρώτη φορά την εμφάνισή του σε νομοθετικό κείμενο με το ν. 2166/1993[[1]](#footnote-1). Για τους οικονομολόγους, ως μετασχηματισμός θα πρέπει να εννοηθεί η μεταβολή του φορέα άσκησης επιχειρηματικής δραστηριότητας. Ο νομικός κόσμος προσθέτει σε αυτήν την οικονομική αντίληψη για το μετασχηματισμό τα μέσα και τη διαδικασία. Ως «μετασχηματισμοί» επιχειρήσεων νοούνται έτσι οι διεπόμενες από το εταιρικό δίκαιο διαδικασίες με τις οποίες μεταβάλλεται ο εταιρικός φορέας άσκησης μιας επιχείρησης, χωρίς να μεσολαβήσει μεταβίβαση περιουσιακών στοιχείων με τους κανόνες της ειδικής διαδοχής. Αυτός ο μετασχηματισμός είναι «γνήσιος», καθώς συντελείται με τα μέσα που προβλέπει το εταιρικό δίκαιο και επιφέρει τα αποτελέσματά του με μεταβίβαση της περιουσίας μιας εταιρίας σε άλλη, χωρίς εκκαθάριση, διανομή και εισφορά. Για τους «γνήσιους» μετασχηματισμούς, η μεταβίβαση της περιουσίας επέρχεται με οιονεί καθολική διαδοχή, μεταβιβάζεται δηλαδή ολόκληρο το ενεργητικό και παθητικό μιας εταιρείας στη διάδοχό της, χωρίς την ανάγκη μεταβίβασης καθενός περιουσιακού στοιχείου χωριστά (στη μετατροπή δεν υπάρχει το στοιχείο της διαδοχής)[[2]](#footnote-2). Η οιονεί καθολική διαδοχή είναι άρρηκτα συνδεδεμένη με τη συνέχιση της νομικής προσωπικότητας για τις μετασχηματιζόμενες επιχειρήσεις υπό διαφορετικές εκδοχές, αν και θεωρία, νομολογία και διοίκηση δεν φαίνεται να συγκλίνουν στην αποδοχή συνέχισης της νομικής προσωπικότητας σε όλους τους τύπους μετασχηματισμών[[3]](#footnote-3). Οιονεί καθολική διαδοχή και συνέχιση της νομικής προσωπικότητας έχουν τη συνέπεια ότι οι εταιρίες που προκύπτουν από τα μετασχηματισμό υπεισέρχονται στις περιουσιακές και δικονομικές έννομες σχέσεις της μετασχηματιζόμενης εταιρίας χωρίς ανάγκη πρόσθετων διατυπώσεων (π.χ. συνέχιση μιας μίσθωσης χωρίς να θεωρείται παραχώρηση χρήσης μισθίου, διατήρηση σε ισχύ δανειακών συμβάσεων χωρίς χρειάζεται επανάληψη εγγραφής προσημειώσεων και υποθηκών, συνέχιση των δικών κλπ.).
2. Στον αντίποδα των «γνήσιων» μετασχηματισμών βρίσκονται οι «καταχρηστικοί» μετασχηματισμοί, οι οποίοι από τα στοιχεία των μετασχηματισμών διατηρούν μόνον το αποτέλεσμα, δηλαδή την αλλαγή του επιχειρηματικού φορέα. Όμως, η διαδικασία και η τεχνική συντέλεσή τους δεν προσιδιάζει σε εταιρικό μηχανισμό μεταβίβασης περιουσίας, αλλά χρησιμοποιείται το κοινό εταιρικό δίκαιο για τη λύση, την εκκαθάριση, τη διανομή, την ίδρυση και την εισφορά περιουσίας[[4]](#footnote-4).
3. Σε κάθε περίπτωση, η έννοια του μετασχηματισμού είναι έννοια γένους, που καλύπτει κάθε περίπτωση μεταβολής του φορέα επιχείρησης[[5]](#footnote-5). Οι βασικές κατηγορίες μετασχηματισμών είναι τρεις (3): συγχωνεύσεις, διασπάσεις και μετατροπές. Οι ορισμοί ποικίλλουν και δίνουν έμφαση άλλες φορές στο αποτέλεσμα και άλλες στη διαδικασία. Ως συγχώνευση μπορεί να ορισθεί η διαδικασία με την οποία επιτυγχάνεται η απόκτηση με οιονεί καθολική διαδοχή από υφιστάμενη ή νέοϊδρυόμενη εταιρία των περιουσιακών στοιχείων άλλων εταιριών που λύονται χωρίς εκκαθάριση[[6]](#footnote-6). Ως διάσπαση μπορεί να ορισθεί η μεταβίβαση, με οιονεί καθολική διαδοχή, της περιουσίας μιας εταιρίας που λύεται χωρίς εκκαθάριση, σε δύο τουλάχιστον υφιστάμενες ή νεοϊδρυόμενες εταιρίες[[7]](#footnote-7). Ως μετατροπή θα μπορούσε να ορισθεί η μεταβολή του νομικού τύπου της εταιρίας, χωρίς να προηγηθεί λύση της όπως στους άλλους τύπους μετασχηματισμών και χωρίς να μεσολαβήσει διαδοχή (καθολική ή ειδική) στην περιουσία της[[8]](#footnote-8). Από συστηματική άποψη, στους μετασχηματισμούς θα μπορούσε να ενταχθεί και η μεταφορά της έδρας της εταιρίας στην αλλοδαπή, ενώ η ενωσιακή έννομη τάξη έχει αναγνωρίσει ως ειδικές μορφές διάσπασης την εισφορά ή απόσχιση κλάδου (ήδη γνωστή στο ν. 2166/1993) [[9]](#footnote-9) και τη μερική διάσπαση (ήδη γνωστή στο ν. 4172/2013)[[10]](#footnote-10).
4. Οι μορφές αυτές μετασχηματισμών δεν είναι άγνωστες στο δίκαιό μας, τη ρύθμισή τους όμως δεν διακρίνει ούτε η δικαιοπολιτική συνέπεια ούτε και η συστηματική συνοχή. Eιδικότερα, διατάξεις για τους μετασχηματισμούς περιλαμβάνονται στο ισχύον (ακόμη, μέχρι την αντικατάστασή του με το ν.4548/2018) νομοθετικό πλαίσιο για τις ανώνυμες εταιρίες (κ.ν. 2190/1920), τις εταιρίες περιορισμένης ευθύνης (ν. 3190/1955), τις ιδιωτικές κεφαλαιουχικές εταιρίες (ν. 4072/2012) και τις προσωπικές εταιρίες (ν. 4072/2012), ενώ δεν λείπουν και διατάξεις για τους μετασχηματισμούς που διεκδικούν ευθεία ή ανάλογη εφαρμογή και σε άλλους εταιρικούς τύπους, όπως για παράδειγμα στον αστικό συνεταιρισμό, στη σπανιότατα χρησιμοποιούμενη ετερόρρυθμη κατά μετοχές εταιρία ή και σε προβλεπόμενους αρχικά στο ενωσιακό δίκαιο εταιρικούς τύπους όπως η Ευρωπαϊκή Εταιρία και η Ευρωπαϊκή Συνεταιριστική Εταιρία.

**Β. Μετασχηματισμοί και εταιρικό δίκαιο**

1. Οι μετασχηματισμοί δεν αφορούν μόνον το εταιρικό δίκαιο. Σημαντικές πτυχές τους διέπονται και από άλλους κλάδους του δικαίου, όπως το φορολογικό δίκαιο, το δίκαιο ανταγωνισμού, το δίκαιο αφερεγγυότητας, το δίκαιο κεφαλαιαγοράς, το εργατικό δίκαιο. Όπως είναι απολύτως αναμενόμενο, οι σχετικές ρυθμίσεις εξυπηρετούν διαφορετικούς δικαιοπολιτικούς στόχους, άλλοτε μη σχετιζόμενους μεταξύ τους, άλλοτε συγκλίνοντες και άλλοτε αποκλίνοντες. Για παράδειγμα, ενώ το φορολογικό δίκαιο που παραδοσιακά εστιάζει στη σύλληψη της μέγιστης φορολογητέας ύλης, συχνά εισάγει ευνοϊκές αποκλίσεις και κίνητρα για τη συντέλεση συγκεκριμένων μετασχηματισμών, το δίκαιο ανταγωνισμού αποτελεί θεμελιώδες νομικό πρόσκομμα στην απόλυτη ελευθερία συντέλεσή τους μέσω ιδίως του ελέγχου των συγκεντρώσεων. Από την άλλη πλευρά, τόσο το δίκαιο κεφαλαιαγοράς όσο και το εργατικό δίκαιο εστιάζουν στην αντιμετώπιση μεθοδεύσεων παράκαμψης των εννόμων αγαθών που προστατεύουν, π.χ. αντιμετωπίζοντας, αντίστοιχα, καταστάσεις έμμεσης εισαγωγής μετοχών σε ρυθμιζόμενη αγορά και διατήρησης δικαιωμάτων των εργαζομένων σε περίπτωση μετασχηματισμού.

1. Εκείνο όμως το οποίο ρυθμίζει το τι και το πώς ενός μετασχηματισμού είναι το εταιρικό δίκαιο. Το εταιρικό δίκαιο είναι εκείνο που καθορίζει τι εννοείται ως μετασχηματισμός, τι επιτρέπεται ως μετασχηματισμός και πως υλοποιείται ένας μετασχηματισμός. Ο μετασχηματισμός δηλαδή γεννιέται και υφίσταται νόμιμα χάρις στην εφαρμογή του εταιρικού δικαίου και ακολουθώντας για την υλοποίησή του τα διαδικαστικά και ουσιαστικά βήματα που μόνον το εταιρικό δίκαιο χαράσσει.
2. Εύλογα λοιπόν, το δίκαιο των μετασχηματισμών αποτελεί πάντοτε ένα εξαιρετικά σημαντικό τμήμα του εταιρικού δικαίου. Αυτό συμβαίνει όχι μόνον επειδή το εταιρικό δίκαιο είναι αυτό που διέπει το επιτρεπτό, τις προϋποθέσεις, τη διαδικασία πραγματοποίησης και τα αποτελέσματα των μετασχηματισμών, αλλά επειδή η ρυθμιστέα ύλη των μετασχηματισμών γεννά ένα πράγματι εκρηκτικό μείγμα ζητημάτων δημοσιότητας, ενημέρωσης μετόχων, προστασίας μειοψηφίας και πιστωτών που. Από τη φύση του ο μετασχηματισμός εμπλέκει, σε όλες τουλάχιστον τις μορφές του, ακόμη και στη μετατροπή, τα έννομα καθεστώτα δύο διαφορετικών επιχειρήσεων, οι οποίες μάλιστα μπορεί να ανήκουν σε διαφορετικούς εταιρικούς τύπους (συγχώνευση δύο α.ε. μεταξύ τους, αλλά και απορρόφηση προσωπικής ή ικε από α.ε. και το αντίστροφο).

1. Τα παραπάνω θα αρκούσαν από μόνα τους να καταδείξουν τη σημασία όχι μόνον του εταιρικού δικαίου για τους μετασχηματισμούς αλλά και τη σημασία για τους ίδιους ενός «καλού» δικαίου εταιρικών μετασχηματισμών, το οποίο παρέχει ασφάλεια ρύθμισης και εξασφαλίζει αποτελεσματικότητα εφαρμογής. Ένα τέτοιο εταιρικό δίκαιο αποτελεί αναγκαία προϋπόθεση για την επίτευξη συνεργειών, περιορισμό κόστους, υιοθέτηση νέων εταιρικών μορφών, προσαρμογή σε νέες συνθήκες παραδοσιακών εταιρικών δομών, αποτελεσματική χρήση εξυγιαντικών εργαλείων.

**Γ. Η σημερινή κατάσταση του δικαίου των μετασχηματισμών**

1. Το status quo του ισχύοντος εταιρικού δικαίου δεν μπορεί σε καμία περίπτωση να θεωρηθεί ικανοποιητικό. Η κατάσταση αυτή αιτία έχει μια σειρά από παράγοντες που σχετίζονται αφενός με την πολυδιάσπαση της ύλης του και την ελλειμματική κάλυψη περιπτώσεων και αφετέρου με την ανάμειξη του φορολογικού δικαίου με ζητήματα που ανήκουν στην παραδοσιακή ύλη του εταιρικού δικαίου, μέσω διατάξεων που προβλέπουν κίνητρα και απαλλαγές, ιδίως για μεγέθυνση οικονομικών μονάδων μέσω μετασχηματισμών.

1. Απόρροια της έλλειψης συστηματικής συνοχής των διατάξεων αποτελούν τρεις κατηγορίες προβλημάτων, τα οποία έχουν συσσωρευτεί με «σειριακό» σχεδόν τρόπο στο δίκαιο των μετασχηματισμών, καθώς η προσπάθεια επίλυσης του ενός προκαλεί το επόμενο: η αρχή της ειδικότητας των επιτρεπόμενων μορφών μετασχηματισμών, οι αποκαλούμενοι «καταχρηστικοί μετασχηματισμοί», και η «εισβολή» του φορολογικού δικαίου.

*Ι. Ο κλειστός αριθμός*

1. Προβλέπονται μόνον συγκεκριμένης μορφής μετασχηματισμοί για συγκεκριμένες κατηγορίες επιχειρήσεων, με αποτέλεσμα να τίθεται εύλογα εν αμφιβολία η νομιμότητα των μη προβλεπόμενων μετασχηματισμών, καταλείποντας έδαφος για αντικρουόμενες ερμηνείες σε νομολογία, θεωρία και πράξη σε έναν τομέα όπου η ασφάλεια δικαίου πρέπει να είναι το πρώτο ζητούμενο[[11]](#footnote-11). Βάσει, ειδικότερα, του εταιρικού δικαίου επιτρέπονται οι ακόλουθοι μετασχηματισμοί:

(α) μετατροπή ικε σε άλλη εταιρία (άρθρ. 106 ν. 4072/2012),

(β) μετατροπή άλλης εταιρίας σε ικε (άρθρ. 107 ν. 4072/2012),

(γ) συγχώνευση μεταξύ ικε (άρθρ. 108 έως 115 ν. 4072/2012),

(δ) μετατροπή αε σε επε (άρθρ. 51 ν. 3190/1955),

(ε)μετατροπή οε ή εε σε επε (άρθρ. 53 ν. 3190/1955),

(στ) μετατροπή εε σε οε (άρθρ. 282 ν. 4072/2012),

(ζ) μετατροπή οε σε εε (άρθρ. 282Α ν. 4072/2012),

(ζ) μετατροπή επε σε οε η εε (άρθρ. 283 ν. 4072/2012)

(στ)συγχώνευση μεταξύ επε (άρθρ. 54 και 55 ν. 3190/1955),

(ζ) μετατροπή αε σε επε (άρθρ. 66 κ.ν. 2190/1920),

(η)μετατροπή αε σε οε ή εε (άρθρ. 66α κ.ν. 2190/1920),

(θ) μετατροπή επε σε αε (άρθρ. 67 παρ. 1 κ.ν. 2190/1920),

(ι) μετατροπή οε ή εε σε αε (άρθρ. 67 παρ. 2 κ.ν. 2190/1920),

(ια) συγχώνευση μεταξύ αε (άρθρ. 68 έως 80 κ.ν. 2190/1920),

(ιβ) διάσπαση αε (άρθρ. 81 έως 89 κ.ν. 2190/1920).

1. Από την παραπάνω καταγραφή προκύπτει ότι από τις συγχωνεύσεις είναι επιτρεπτές μόνον εκείνες μεταξύ α.ε., μεταξύ επε και μεταξύ ικε, ενώ συγχωνεύσεις μεταξύ προσωπικών εταιριών, αν και δεν προβλέπονται, είναι δυνατές με βάση την αρχή της ελευθερίας των συμβάσεων. Το εταιρικό δηλαδή δίκαιο φαίνεται να αγνοεί μεγάλο αριθμό συνδυασμών μετασχηματισμών: δεν προβλέπονται, για παράδειγμα, συγχωνεύσεις μεταξύ εταιριών διαφορετικού τύπου, δεν προβλέπονται διασπάσεις παρά μόνον η διάσπαση αε με επωφελούμενες επίσης αε, ενώ αγνοούνται παντελώς παραλλαγές της διάσπασης, όπως η απόσχιση κλάδου ή η μερική διάσπαση. Ο κλειστός μάλιστα αριθμός των επιτρεπόμενων μετασχηματισμών δεν αφορά μόνον το ποιες εταιρίες μπορούν π.χ. να συγχωνευθούν μεταξύ τους, αλλά και τη μορφή που μπορεί να λάβει ο μετασχηματισμός αυτός, π.χ. ενώ δυο α.ε. μπορούν να συγχωνευθούν με τους τρεις τρόπους που προβλέπει ο νόμος (απορρόφηση μιας εταιρίας από άλλη, σύσταση νέας εταιρίας, εξαγορά ενεργητικού και παθητικού από άλλη)[[12]](#footnote-12), δύο επε ή ικε μπορούν να συγχωνευθούν μόνον με απορρόφηση και σύσταση[[13]](#footnote-13).

*ΙΙ. Οι «καταχρηστικοί» μετασχηματισμοί*

1. Η απουσία πρόβλεψης πολλών συνδυασμών μετασχηματισμών με τα προσόντα της καθολικής διαδοχής και της συνέχισης της νομικής προσωπικότητας, έχει οδηγήσει την πρακτική στην υιοθέτηση των καλούμενων «καταχρηστικών μετασχηματισμών». Ως τέτοιοι εννοούνται εκείνοι που καταλήγουν στο ίδιο αποτέλεσμα, την αλλαγή δηλαδή του επιχειρηματικού φορέα, με τα μέσα του κοινού και όχι του εταιρικού δικαίου (για παράδειγμα, αντί συγχώνευσης, δύο εταιρίες αποφασίζουν τη λύση κι εκκαθάρισή τους με διανομή της περιουσίας τους και ίδρυση νέας εταιρίας στην οποία εισφέρουν την περιουσία αυτή). Με την πρακτική αυτή επιδιώκεται η επίτευξη παρεμφερούς αποτελέσματος, όχι με τη χρήση μηχανισμών του εταιρικού δικαίου, αλλά εν πολλοίς με τη συνένωση ή διαίρεση ή μεταφορά περιουσιών νομικών προσώπων μέσω της λύσης κι εκκαθάρισης των εταιριών και επανασύστασης αυτών με άλλη εταιρική μορφή. Πρόκειται για διαδικασίες, οι οποίες σε σχέση με τους προβλεπόμενους μετασχηματισμούς δεν είναι καθόλου απλές και ασφαλείς και οι οποίες παραλλάσσουν κατά περίπτωση, περιλαμβάνοντας λύση εταιρίας ή εταιριών, εκκαθάριση, διανομή, ίδρυση νέας, εισφορά περιουσίας σε αυτήν.
2. Κλειστός αριθμός προβλεπόμενων μετασχηματισμών και «καταχρηστικοί» μετασχηματισμοί, αφήνουν ένα μεγάλο μέρος δυνατοτήτων συγχωνεύσεων, διασπάσεων και μετατροπών είτε εκτός νομιμότητας είτε εκτός των προνομίων της καθολικής διαδοχής και της συνέχισης της νομικής προσωπικότητας.

*ΙΙΙ. Η ανάμειξη του φορολογικού δικαίου*

1. Σε αυτή την κατάσταση ή μάλλον εξαιτίας της, προκύπτει και η παρέμβαση του φορολογικού στο εταιρικό δίκαιο. Παράλληλα με την πρόβλεψη ειδικών μορφών μετασχηματισμών για συγκεκριμένους εταιρικούς τύπους, το φορολογικό δίκαιο υπό την σκέπη νομοθετικών εργαλείων που παρέχουν φορολογικά και άλλα κίνητρα, παρεμβαίνει και στο ουσιαστικό εταιρικό δίκαιο μετασχηματισμών (ιδίως ο ν. 2166/1993), δημιουργώντας μείζον πρόβλημα συμβατότητας του φορολογικού με το εταιρικό δίκαιο[[14]](#footnote-14).

1. Αρκεί να σημειωθεί ότι ο ν. 2166/1993 καταλαμβάνει (α) μετατροπή επιχείρησης οποιασδήποτε μορφής σε αε ή επε, (β) απορρόφηση επιχειρήσεων οποιασδήποτε μορφής από υφιστάμενη αε ή επε, (γ) συγχώνευση ανωνύμων εταιριών, (δ) διάσπαση ανωνύμων εταιριών υπό την προϋπόθεση ότι οι διασπώμενες απορροφώνται από υφιστάμενες αε, εισφορά από λειτουργούσα επιχείρηση ενός ή περισσότερων κλάδων ή τμημάτων της σε λειτουργούσα αε και συγχώνευση αστικών συνεταιρισμών του ν. 1667/1986 με σκοπό την ίδρυση νέου αστικού συνεταιρισμού. Το Ν.Δ. 1297/1972 εφαρμόζεται (άρθρ. 1) «*επί συγχωνεύσεων ή μετατροπής επιχειρήσεων, οποιασδήποτε μορφής, σε ανώνυμη εταιρία ή προς το σκοπό ίδρυσης ανώνυμης εταιρίας, καθώς και επί συγχωνεύσεως ή μετατροπής επιχειρήσεων οποιασδήποτε μορφής, εφόσον σε αυτές δεν περιλαμβάνεται ανώνυμη εταιρία, σε εταιρία περιορισμένης ευθύνης ή προς το σκοπό ίδρυσης εταιρίας περιορισμένης ευθύνης*», καθώς και σε εισφορά κλάδου σε αε (άρθρ. 7). Με το ν. 4172/2013 παρέχονται φορολογικά ευεργετήματα τα οποία ισχύουν επί εισφοράς ενεργητικού έναντι τίτλων (άρθρ. 52), επί ανταλλαγής τίτλων (άρθρ. 53), καθώς και στη συγχώνευση εταιριών με απορρόφηση ή με σύσταση νέας εταιρίας και στη διάσπαση μιας εταιρίας σε μια ή περισσότερες υφιστάμενες εταιρίες, συμπεριλαμβανομένης και της μερικής διάσπασης (άρθρ. 54).
2. Το μεγαλύτερο μέρος των παραπάνω μετασχηματισμών βρίσκεται εκτός πλαισίου εταιρικού δικαίου, και αυτό όχι μόνον εξαιτίας των εμπλεκόμενων εταιρικών τύπων αλλά και εξαιτίας των ίδιων των προβλεπόμενων εταιρικών μετασχηματισμών, όπως π.χ. της εισφοράς ή απόσχισης κλάδου και της μερικής διάσπασης. Για παράδειγμα, ο ν. 2166/1993 (άρθρ. 1 έως 5) δεν περιορίζεται στις φορολογικές απαλλαγές και διευκολύνσεις-ευεργετήματα του άρθρου 3, όταν πρόκειται για τους μετασχηματισμούς που καταλαμβάνονται από το πεδίο εφαρμογής του, αλλά έχει εισαγάγει και την άγνωστη μέχρι σήμερα στο εταιρικό δίκαιο απόσχιση κλάδου, ενώ προχωρά και σε άλλες ρυθμίσεις εταιρικού δικαίου, δημιουργώντας ρυθμιστική ασυμμετρία και έναν επιβλαβή από κάθε άποψη αδικαιολόγητο ανταγωνισμό πλαισίων ρύθμισης των μετασχηματισμών[[15]](#footnote-15). Ο ν. 4172/2013, αν και δεν επηρεάζει την εφαρμογή του εταιρικού δικαίου στους μετασχηματισμούς που διέπει, έχει πεδίο εφαρμογής αρκετά ευρύτερο του τελευταίου, καταλαμβάνοντας όχι μόνον συγχωνεύσεις και διασπάσεις μεταξύ κεφαλαιουχικών εταιριών διαφορετικού τύπου, αλλά εισάγει και την άγνωστη εταιρικό δίκαιο μορφή της μερικής διάσπασης.
3. Η κατά τα παραπάνω παρέμβαση του φορολογικού δικαίου δημιουργεί ασάφεια όχι μόνον ως προς το ποιος μετασχηματισμός επιτρέπεται, αλλά και ως προς το πώς υλοποιείται ένας επιτρεπόμενος μετασχηματισμός. Η απόσχιση κλάδου και η μερική διάσπαση, για παράδειγμα, συνδυάζονται μόνον με την παροχή φορολογικών κινήτρων, χωρίς να υπάρχει καμία πρόβλεψη για τη διαδικασία πραγματοποίησής τους, ενώ ακόμη και για γνωστές από το εταιρικό δίκαιο μετασχηματισμούς, όπως οι συγχωνεύσεις και διασπάσεις ανωνύμων εταιριών και εταιριών περιορισμένης ευθύνης κατά τον κ.ν. 2190/1920 και το ν. 3190/1955, εισάγονται παρεκκλίσεις από το εταιρικό δίκαιο, τουλάχιστον αμφίβολης συμβατότητας με το ενωσιακό δίκαιο. Συγκεκριμένα, για τους εν λόγω μετασχηματισμούς προβλέπεται από το ν. 2166/1993 (άρθρ. 3 παρ. 1), ότι πραγματοποιούνται κατά παρέκκλιση των διατάξεων του κ.ν. 2190/1920 και του ν. 3190/1955 με ενοποίηση των στοιχείων ενεργητικού και παθητικού των μετασχηματιζόμενων επιχειρήσεων, όπως αυτά εμφανίζονται σε ισολογισμούς αυτών συντασσόμενους για το σκοπό του μετασχηματισμού και μεταφέρονται ως στοιχεία ισολογισμού της νέας εταιρίας. Αντίθετα, η Οδηγία (ΕΕ) 2017/1132 του Ευρωπαϊκού Κοινοβουλίου και του Συμβουλίου σχετικά με ορισμένες πτυχές του εταιρικού δικαίου, η οποία, κωδικοποιεί, μεταξύ άλλων, προηγούμενες οδηγίες για τη συγχώνευση και τη διάσπαση κεφαλαιουχικών εταιριών, προβλέπει, αυστηρή διαδικασία σύνταξης έκθεσης και ενημέρωσης του διαχειριστικού οργάνου για τη συγχώνευση ή διάσπαση (άρθρ. 95 και 141) και εξέταση του σχεδίου από εμπειρογνώμονες (άρθρ. 96 και 142), δηλαδή διασφάλιση της εγκυρότητας της σχέσης ανταλλαγής με βάση ελεγμένης από ειδικούς αποτίμησης των περιουσιακών στοιχείων και υποχρεώσεων των μετασχηματιζόμενων επιχειρήσεων. Αν και οι ρυθμίσεις αυτές είναι καίριες για τη προστασία όλων των εμπλεκομένων στο μετασχηματισμό συμφερόντων, μια εταιρία που επιχειρεί την υπαγωγή της στο ν. 2166/1993, δύναται να τις αποφύγει όχι μόνον όταν συμμετέχει σε μια μη προβλεπόμενη από το εταιρικό δίκαιο απόσχιση κλάδου, αλλά και όταν συμμετέχει σε συγχώνευση ή διάσπαση διεπόμενη από αυτό.

**Δ. Η ανάγκη συστηματοποίησης**

1. Συνολικά, το εταιρικό δίκαιο των μετασχηματισμών είναι κατακερματισμένο σε ένα ευρύ φάσμα νομοθετημάτων εταιρικού και φορολογικού δικαίου, παλαιότερων και νεότερων, των οποίων οι επί μέρους ρυθμίσεις υποφέρουν από ελλείψεις, συγκρούσεις και ασάφειες, δεν παρουσιάζουν συστηματική ενότητα και κανονιστική πληρότητα ούτε έχουν πάντοτε κοινή στόχευση (προστασία των μειοψηφούντων εταίρων και μετόχων καθώς και των εταιρικών πιστωτών, το εταιρικό δίκαιο / παροχή κινήτρων για δημιουργία μεγαλύτερων επιχειρήσεων, το φορολογικό). Αποτέλεσμα της διαχρονικής αυτής νομοτεχνικής ακαταστασίας είναι να δημιουργούνται ρυθμιστικά κενά και δυσλειτουργίες, οι οποίες επιδρούν αρνητικά στο κρίσιμο για την εθνική οικονομία πεδίο της αναδιάρθρωσης των φορέων άσκησης επιχειρηματικής δραστηριότητας και δημιουργούν ανασφάλεια δικαίου.
2. Στο παραπάνω πλαίσιο εύλογα ανακύπτει η ανάγκη αναμόρφωσης και για πρώτη φορά συστηματοποίησης του δικαίου των εταιρικών μετασχηματισμών, έτσι ώστε αυτοί να διέπονται από ένα συμπαγές και πλήρες νομοθετικό πλαίσιο, με ρυθμίσεις που καλύπτουν κάθε πτυχή εταιρικού δικαίου με πληρότητα, συνέπεια και συμβατότητα με το ενωσιακό πλαίσιο. Ένα τέτοιο πλαίσιο δεν μπορεί παρά να στοχεύει στην κάλυψη των κενών που αφήνουν οι υφιστάμενες ρυθμίσεις, την άρση των συγκρούσεών τους, αλλά και την παροχή νέων δυνατοτήτων των ελληνικών εταιριών να προσαρμόσουν τις νομικές τους δομές στις μεταβαλλόμενες συνθήκες της οικονομικής ζωής, με πρόνοια για την προστασία των επενδυτών, των συμφερόντων μειοψηφίας, των πιστωτών και των εργαζομένων.

*Ι. Νομοθετικές κατευθύνσεις*

1. Με δεδομένη την υπάρχουσα κατάσταση του δικαίου των μετασχηματισμών, τρία (3) είναι τα μείζονα ζητήματα νομοθετικής πολιτικής τα οποία ανακύπτουν, με κατεύθυνση από το μείζον προς το έλασσον: (α) διευκόλυνση ή όχι των μετασχηματισμών με τα χαρακτηριστικά της καθολικής διαδοχής και της συνέχισης της νομικής προσωπικότητας, (β) αντιμετώπιση των διαδικασιών μετασχηματισμού με ενιαίο τρόπο, ανεξάρτητα από το είδος η τους εταιρικούς τύπους που εμπλέκονται ή κατά περίπτωση προσέγγιση, και (γ) εξισορρόπηση των συμφερόντων των μετόχων ή εταίρων μειοψηφίας και των πιστωτών των μετασχηματιζόμενων εταιριών με το συμφέρον ασφαλούς επέλευσης του αποτελέσματος των μετασχηματισμών ή πρόταξη του ενός έναντι του άλλου.

*ΙΙ. Κατάργηση του numerous clausus*

1. Η διευκόλυνση των μετασχηματισμών προϋποθέτει σαφή κατάργηση του «κλειστού αριθμού τους». Ανεξάρτητα από το εάν η επιλογή ρύθμισης μόνον συγχώνευσης μεταξύ αε ή συγχώνευσης μεταξύ επε συνιστά εκούσιο νομοθετικό αποκλεισμό άλλων δυνατοτήτων μετασχηματισμών μεταξύ εταιριών διαφορετικού τύπου, η νομολογία και η θεωρία δεν μπορούν να αποτελούν ασφαλή εργαλεία διεύρυνσης του επιτρεπτού τους καθώς αφενός εμπλέκονται και ζητήματα συνταγματικής τάξης και αφετέρου κάθε είδους ερμηνεία έχει τα όριά της. Από την άλλη πλευρά, ο όποιος περιορισμός της δυνατότητας των μετασχηματισμών δεν βρίσκει κανένα έρεισμα ούτε δικαιοπολιτικό ούτε νομοθετικό, ενωσιακό ή εγχώριο, ούτε δικαιοσυγκριτικό. Απεναντίας, η διευκόλυνση των μετασχηματισμών κάθε είδους με τη συμμετοχή όλων των εταιρικών τύπων, αφήνει έδαφος για ευελιξία επιλογής και προσαρμογή στις μεταβαλλόμενες γενικές και ειδικές οικονομικές συνθήκες, δημιουργεί οικονομίες κλίμακος και, last but not least, θεμελιώνει πλαίσιο ασφάλειας δικαίου.
2. Η απάντηση, επομένως, νομοθετικής πολιτικής στο πρώτο ερώτημα είναι η προφανής: επιτρεπτό κάθε είδους μετασχηματισμού για όλους τους εταιρικούς τύπους και επιτρεπτό μετασχηματισμού με τη συμμετοχή δύο ή και περισσοτέρων εταιριών διαφορετικού τύπου. Ακόμη, επιτρεπτό μετασχηματισμού χωρίς υποχρέωση κατεύθυνσης προς κάποιο (ανασφαλές, σε κάθε περίπτωση) κριτήριο μεγέθους, είτε αυτό έχει να κάνει με εταιρική μορφή είτε με τη συνδρομή κάποιων αριθμητικών κριτηρίων. Ο κανόνας εδώ οφείλει να είναι ότι όλοι μπορούν να συγχωνευτούν με όλους, όλοι μπορούν να απορροφήσουν όλους, όλοι μπορούν να διασπαστούν σε όλους, όλοι μπορεί να επωφεληθούν από όλους, όλοι μπορούν να μετατραπούν σε όλους. Κάθε είδους εταιρίες μπορούν να συμμετάσχουν σε κάθε είδους μετασχηματισμό ως απορροφώμενες, απορροφώσες, συγχωνευόμενες, διασπώμενες, εισφέρουσες, επωφελούμενες, συνιστώμενες (νέες) ή μετατρεπόμενες. Οι εταιρικές μορφές αποτελούν απλούς μανδύες άσκησης επιχειρηματικής δραστηριότητας, η αλλαγή των οποίων και η κατά αυτόν τον τρόπο προσαρμογή τους σε νέες συνθήκες και ανάγκες μπορεί να κωλύεται μόνον σε εξαιρετικές περιπτώσεις.

*III. Eνοποίηση της ρύθμισης*

1. Αν και εκ πρώτης όψεως φαίνεται να εμπίπτουν στους μετασχηματισμούς πράξεις με διαφορετικά χαρακτηριστικά, η ύπαρξη του κοινού στοιχείου της συνέχισης της επιχειρηματικής δραστηριότητας από νέο επιχειρηματικό φορέα διευκολύνει τη σύλληψη της ρυθμιστέας ύλης και την αντιμετώπιση των προβλημάτων με ενιαίο τρόπο. Η ενιαία αντιμετώπιση προφανώς διευκολύνεται από την κατάργηση του κλειστού αριθμού των μετασχηματισμών, καθώς εκεί ακριβώς βασίζεται η τελευταία: στην ύπαρξη κοινών στοιχείων κάθε είδους μετασχηματισμού. Αυτά τα κοινά στοιχεία και κοινά χαρακτηριστικά είναι τόσο ουσιαστικά όσο και διαδικαστικά, ιδίως όταν πρόκειται για το ίδιο είδος μετασχηματισμού. Ουσιαστικά, σε όλες τις περιπτώσεις πρόκειται για αλλαγή του φορέα άσκησης επιχειρηματικής δραστηριότητας, μέσω ειδικά προβλεπόμενης εταιρικής διαδικασίας, χωρίς εκκαθάριση (σε όλες τις περιπτώσεις) ή και χωρίς λύση (στην περίπτωση της μετατροπής). Διαδικαστικά, ως απόφαση που συμπεριλαμβάνεται στις σπουδαίες για όλους τους εταιρικούς τύπους, θα πρέπει τουλάχιστον να διέλθει του σταδίου της ενημέρωσης των μετόχων ή εταίρων, της απόφασης της συνέλευσης των μετόχων ή των εταίρων για κάθε εταιρικό τύπο, της υπογραφής σύμβασης όταν οι εμπλεκόμενες εταιρίες είναι περισσότερες της μιας (περίπτωση συγχώνευσης και διάσπασης), της υποβολής σε κάποιο προηγούμενο έλεγχο από τη διοίκηση και της δημοσιότητας μέσω της οποίας συντελείται ο μετασχηματισμός και επέρχονται τα αποτελέσματά του.

1. Εάν στα παραπάνω διαδικαστικά βήματα προστεθούν η πρόνοια για τα συμφέροντα των πιστωτών, ή περιγραφή των αποτελεσμάτων του μετασχηματισμού (συμπεριλαμβανομένης της οιονεί καθολικής διαδοχής), η θέσπιση ειδικής ευθύνης για τα πρόσωπα (μέλη των διαχειριστικών οργάνων ή διαχειριστές) που συμμετείχαν στην υλοποίηση του μετασχηματισμού και η πρόβλεψη λόγων ακυρότητας του μετασχηματισμού, βρισκόμαστε πολύ κοντά στην περιγραφή ενός γενικού μέρους δικαίου μετασχηματισμών που διεκδικεί εφαρμογή σε κάθε περίπτωση, ανεξάρτητα από το εάν πρόκειται για συγχώνευση, διάσπαση ή μετατροπή και ανεξάρτητα από το εάν στη συγχώνευση, διάσπαση ή μετατροπή συμμετέχουν ίδιου ή διαφορετικού τύπου εταιρίες, ανώνυμες, επε, ικε, οε ή εε. Προφανώς, η κατάστρωση ενός τέτοιου γενικού μέρους είναι ευχερέστερη εντός της ίδιας κατηγορίας μετασχηματισμών, έτσι ώστε να προκύπτει γενικό μέρος συγχώνευσης, γενικό μέρος διάσπασης και γενικό μέρος μετατροπής. Το σχήμα αυτό προϋποθέτει αφαίρεση των περιπτωσιολογικών χαρακτηριστικών που έχουν να κάνουν όχι τόσο με το είδος του μετασχηματισμού αλλά με τους εταιρικούς τύπους που συμμετέχουν. Αυτή η αφαιρετική διαδικασία δεν είναι όσο δύσκολη φαίνεται εκ πρώτης όψεως, αρκεί να αφήνεται έδαφος ρύθμισης για αντιμετώπιση ειδικών ζητημάτων, όπως για παράδειγμα, η προσωπική ευθύνη των εταίρων της ομορρύθμου ή ύπαρξη εγγυητικών κι εξωκεφαλαιακών εισφορών στην ικε ή ο ειδικός τρόπος λήψης πλειοψηφικών αποφάσεων στην επε.

*IV. Eξισορρόπηση των συμφερόντων*

1. Η ενοποίηση της ρύθμισης σε συνδυασμό με την κατάργηση του κλειστού αριθμού των επιτρεπόμενων μετασχηματισμών, βεβαιώνει και ενισχύει με τρόπο ασφαλή τις δικλείδες προστασίας των εμπλεκόμενων συμφερόντων, διασφαλίζοντας ότι αυτές ισχύουν σε κάθε περίπτωση και δημιουργώντας παράλληλα μια απούσα σήμερα «κουλτούρα» δικαίου μετασχηματισμών. Τέτοιες ασφαλιστικές δικλείδες προστασίας γνωρίζει το δίκαιό μας και μάλιστα είναι λίγο πολύ γνωστές στις ρυθμιζόμενες μορφές μετασχηματισμών (κυρίως μεταξύ α.ε.): κατάρτιση σχεδίου συγχώνευσης/διάσπασης με ελάχιστο περιεχόμενο που προβλέπεται στο νόμο, θέσπιση διατυπώσεων δημοσιότητας, υποβολή από το διαχειριστικό όργανο προς τη γενική συνέλευση γραπτής έκθεσης για το σχέδιο, εξέτασή του από εμπειρογνώμονες, διαθεσιμότητα των εγγράφων για εξέταση από τους μετόχους ή εταίρους, παροχή δικαιώματος στους πιστωτές των εμπλεκόμενων εταιριών να ζητήσουν εγγυήσεις για την ικανοποίηση των απαιτήσεών εφόσον ο μετασχηματισμός τις καθιστά απαραίτητες, έγκριση της συγχώνευσης/διάσπασης/μετατροπής με αυξημένη απαρτία και πλειοψηφία της συνέλευσης των μετόχων ή εταίρων, επέλευση των αποτελεσμάτων του μετασχηματισμού με την τήρηση συγκεκριμένων διατυπώσεων δημοσιότητας και έλεγχο νομιμότητας, κήρυξη της ακυρότητας με διαπλαστική απόφαση με αυστηρές προϋποθέσεις και για περιοριστικά αναφερόμενους λόγους. Το γενικό δηλαδή μέρος ενός δικαίου μετασχηματισμών συγκροτεί ένα συμπαγές πρότυπο ρύθμισης που δεν αρκείται μόνον στην καταγραφή της διαδικασίας αλλά περιλαμβάνει και τα μέσα προστασίας των συμφερόντων που εμπλέκονται σε ένα μετασχηματισμό.

*V. «Kαταχρηστικοί» μετασχηματισμοί και ανάμειξη της φορολογικής νομοθεσίας*

1. Η κατάργηση του κλειστού αριθμού και η ενοποίηση της ρύθμισης με τα παραπάνω χαρακτηριστικά αναδεικνύει το εταιρικό δίκαιο ως τον «τόπο»
αποκλειστικής ρύθμισης του επιτρεπτού, της διαδικασίας και των αποτελεσμάτων των μετασχηματισμών. Η ανάδειξη αυτή έχει δύο ειδών θετικές συνέπειες, καθεμία από τις οποίες συνδέεται με την αντιμετώπιση ενός διαφορετικού προβλήματος του σημερινού δικαίου των μετασχηματισμών. Αφενός μειώνονται τα κίνητρα προσφυγής σε καταχρηστικούς μετασχηματισμούς με τα κόστη και τις αβεβαιότητες που αυτοί συνεπάγονται. Αφετέρου, εξαιτίας της άμβλυνσης της ανάγκης προσφυγής σε «καταχρηστικούς» μετασχηματισμούς, δεν χρειάζεται ο ισοσκελισμός της απουσίας του προνομίου της οιονεί καθολικής διαδοχής με φορολογικές διευκολύνσεις και κίνητρα, αφού θα πρόκειται πλέον για προνόμιο γενικής εφαρμογής εφαρμοστέο σε κάθε περίπτωση.
2. Παράλληλα είναι έτσι δυνατόν να τίθενται σαφή όρια ανάμεσα στην εταιρική διαδικασία συντέλεσης των μετασχηματισμών και τη φορολογική μεταχείρισή τους. Εφόσον το εάν και το πώς κάθε μετασχηματισμού προβλέπεται αποκλειστικά στο εταιρικό δίκαιο, η φορολογική νομοθεσία δεν χρειάζεται να προβλέψει ούτε νέες μορφές μετασχηματισμών ούτε να προβλέψει παρεκκλίσεις από το εταιρικό δίκαιο, περιοριζόμενη με ασφάλεια στη θέση των προϋποθέσεων για την παροχή των όποιων πλεονεκτημάτων εκείνη κρίνει.

**Ε. Το σχέδιο νόμου**

1. Την ανάγκη αντιμετώπισης των προβλημάτων του δικαίου των μετασχηματισμών και τη συστηματοποίησή του σε ένα ενιαίο νομοθετικό πλαίσιο φιλοδοξεί να καλύψει το σχέδιο νόμου, το οποίο σύντομα αναμένεται να τεθεί (ή ήδη τέθηκε) σε διαβούλευση. Το σχέδιο συντάχθηκε από νομοπαρασκευαστική επιτροπή, η οποία συγκροτήθηκε με απόφαση του Γενικού Γραμματέα Εμπορίου και Προστασίας Καταναλωτή υπό την αιγίδα του Αν. Υπουργού Οικονομίας και Ανάπτυξης.
2. Για τους λόγους που ήδη αναφέρθηκαν, οι εργασίες της Επιτροπής επικεντρώθηκαν στο εταιρικό δίκαιο των μετασχηματισμών, με σκοπό:

(αα) την καταγραφή και κατηγοριοποίηση των υπαρχουσών διατάξεων,

(ββ) τη συστηματοποίηση όλων των ρητά προβλεπόμενων από την ισχύουσα νομοθεσία μορφών μετασχηματισμών τόσο κατ’ είδος (συγχωνεύσεις, διασπάσεις, μετατροπές) όσο και κατά εταιρικό τύπο (μετασχηματισμοί μεταξύ ομοειδών και μεταξύ διαφορετικών εταιρικών μορφών),

(γγ) την πλήρωση των κενών και ασαφειών του υφιστάμενου νομικού πλαισίου ιδίως σε σχέση με μη ρητά προβλεπόμενες μορφές μετασχηματισμών, οι οποίες όμως είτε θεωρούνται επιτρεπτές από τη νομολογία των δικαστηρίων και την πρακτική των αρμόδιων υπηρεσιών είτε το επιτρεπτό τους τελεί υπό αμφισβήτηση,

(δδ) τη συμπλήρωση των μέχρι σήμερα αμέσως ή εμμέσως επιτρεπόμενων μετασχηματισμών με τη δυνατότητα οιουδήποτε είδους μετασχηματισμού μεταξύ ή με τη συμμετοχή οιαδήποτε μορφής επιχειρήσεων, ανεξαρτήτως εταιρικού τύπου, μεγέθους ή κατεύθυνσης (π.χ. όχι μόνον από το τυπολογικά μικρό προς το τυπολογικά μεγάλο, αλλά και το αντίστροφο),

(εε) την αποφυγή και εξάλειψη φαινομένων δυσαρμονίας και αξιολογικών αντινομιών μεταξύ του εν λόγω νομικού πλαισίου και αφενός του ισχύοντος ενωσιακού δικαίου περί συγχωνεύσεων και διασπάσεων κεφαλαιουχικών εταιριών (Οδηγία 2017/1132/ΕΕ, Τίτλος ΙΙ: «Συγχωνεύσεις και Διασπάσεις Κεφαλαιουχικών Εταιριών»), καθώς και τη λήψη υπόψη αντίστοιχων ενωσιακών πρωτοβουλιών (όπως η Πρόταση για την τροποποίηση της ανωτέρω Οδηγίας όσον αφορά τις διασυνοριακές μετατροπές, συγχωνεύσεις και διασπάσεις) ,

(στ) την ενσωμάτωση μορφών μετασχηματισμών που προβλέπονται σε αναπτυξιακούς-φορολογικούς νόμους, με πλήρη εφαρμογή σε αυτούς του εταιρικού δικαίου, με παράλληλη διατήρηση σε ισχύ των φορολογικών ρυθμίσεων για κίνητρα, ευεργετήματα και απαλλαγές οι οποίες κρατούν την αυτοτέλειά τους, έτσι ώστε να υπάρξει ασφάλεια δικαίου (ουσιαστική και διαδικαστική) και πλήρης εναρμόνιση μεταξύ των δύο κλάδων διατάξεων.

1. Βασικό νομοθετικό πρότυπο των εργασιών της Επιτροπής αποτέλεσε το υψηλής νομοτεχνικής ποιότητας, σύγχρονο και λεπτομερές γερμανικό δίκαιο των μετασχηματισμών (αποτελούμενο από άνω των 300 άρθρα), όπως ισχύει σήμερα, το οποίο ρυθμίζει όλες τις μορφές μετασχηματισμών για όλους τους εταιρικούς τύπους[[16]](#footnote-16). Επιπλέον, σημαντικό οδηγό για την κατάστρωση της ρυθμιστέας ύλης, αποτέλεσε η Οδηγία 2017/1132/ΕΕ, η οποία κωδικοποίησε σε ενιαίο κείμενο την τρίτη και την έκτη εταιρική οδηγία για τις συγχωνεύσεις και τις διασπάσεις, αντίστοιχα, όπως είχαν επανειλημμένα τροποποιηθεί[[17]](#footnote-17). Αν και το περιεχόμενο των ρυθμίσεων της εν λόγω Οδηγίας αφορά συγχωνεύσεις και διασπάσεις ανωνύμων εταιριών, η διαδικαστική εκτύλιξη των μετασχηματισμών που διέπει αλλά και η ουσιαστική αντιμετώπιση των ζητημάτων που αντιμετωπίζουν αποτέλεσαν χρήσιμο δείκτη για τη ρύθμιση των ίδιων ζητημάτων και για τους άλλους εταιρικούς τύπους, με την επιφύλαξη, ωστόσο, ειδικών ρυθμίσεων εκεί όπου αυτές ήταν αναγκαίες. Από το ελληνικό δίκαιο, χρήση έγινε των διατάξεων για τη συγχώνευση και διάσπαση ανωνύμων εταιριών, με τα οποία ενσωματώθηκαν στο ελληνικό δίκαιο οι ανωτέρω ρυθμίσεις (άρθρα 68-80 για τη συγχώνευση και 81-89 για τη διάσπαση, τα οποία, σημειωτέον, δεν καταργούνται με το ν. 4548/2018). Επίσης, με τις κατάλληλες προσαρμογές, χρησιμοποιήθηκαν οι λύσεις των άρθρων 66, 66α και 67 του κν 2190/1920, για τη μετατροπή αε σε επε και αντίστροφα, αε σε οε ή εε και αντίστροφα, καθώς και οι διατάξεις για τη μετατροπή από και σε ικε (άρθρα 106 και 107 ν. 4072/2012) και για τη συγχώνευση μεταξύ ικε (άρθρ. 108έως 115 ν. 4072/2012).

*Ι. Μορφές μετασχηματισμών*

1. Το σχέδιο νόμου ρυθμίζει και τις τρεις (3) βασικές κατηγορίες μετασχηματισμών: τη συγχώνευση, τη διάσπαση και τη μετατροπή. Σε αυτές τις μορφές μετασχηματισμών (συγχώνευση, διάσπαση και μετατροπή) μπορούν να μετάσχουν, με οποιαδήποτε ιδιότητα (ως απορροφώμενες, απορροφώσες, συγχωνευόμενες, διασπώμενες, εισφέρουσες, επωφελούμενες, συνιστώμενες (νέες) ή μετατρεπόμενες), όλες οι εταιρικές μορφές (αε, επε, ικε, οε, εε, αλλά και αστικοί συνεταιρισμοί, ετερόρρυθμες εταιρίες κατά μετοχές, κοινοπραξίες, ευρωπαϊκές εταιρίες και ευρωπαϊκές συνεταιριστικές εταιρίες, ενώ γίνεται σαφές ότι σε ένα μετασχηματισμό μπορούν να συμμετάσχουν εταιρίες διαφορετικού τύπου (άρθρ. 2 παρ. 2 και 3).
2. Κατά το πρότυπο των ρυθμίσεων της Οδηγίας 2017/1132 αλλά και του μέχρι σήμερα ισχύοντος κ.ν. 2190/1920, η συγχώνευση μπορεί να πραγματοποιηθεί είτε με απορρόφηση είτε με σύσταση νέας εταιρίας, ενώ σε ότι αφορά τις ανώνυμες εταιρίες, με τη συγχώνευση με απορρόφηση εξομοιώνεται η ήδη προβλεπόμενη στο άρθρο 79 κ.ν. 2190/1920 εξαγορά (άρθρ. 37).
3. Καινοτομία του σχεδίου είναι η κατά το γερμανικό πρότυπο ένταξη στην ευρύτερη κατηγορία της διάσπασης, όχι μόνον της μερικής διάσπασης αλλά και της απόσχισης κλάδου. Η διάσπαση διακρίνεται έτσι σε κοινή διάσπαση (split up, Aufschpaltung), μερική διάσπαση (spin off, Abschpaltung) και απόσχιση κλάδου (hive down, Ausgliederung), ενσωματώνοντας τις αντίστοιχες κατηγορίες που προβλέπει η Οδηγία 2009/133/ΕΚ αλλά και αναγνωρίζει η φορολογική νομοθεσία με τις διατάξεις του ν. 2166/1993 και του ν. 4172/2013, δημιουργώντας (κυρίως ο ν. 2166/1993) τα ζητήματα που προαναφέρθηκαν. Τόσο η κοινή διάσπαση, όσο και η μερική διάσπαση και η απόσχιση κλάδου μπορούν να πραγματοποιηθούν είτε με απορρόφηση, είτε με σύσταση νέων εταιριών, είτε με απορρόφηση και με σύσταση μιας ή περισσότερων νέων εταιριών, ενώ η κοινή διάσπαση στην οποία συμμετέχουν μόνον ανώνυμες μπορεί να συντελεστεί και με εξαγορά, κατ’ανάλογη εφαρμογή όσων ισχύουν και επί συγχωνεύσεως μεταξύ αε (άρθρ. 83 παρ. 3). Ανεξάρτητα από την επιμέρους μορφή με την οποία υλοποιείται, η ειδοποιός μεταφορά μεταξύ μερικής διάσπασης και απόσχισης κλάδου έγκειται ότι στην πρώτη οι εταιρικές συμμετοχές, τα εταιρικά μερίδια ή οι μετοχές στην επωφελούμενη ή στις επωφελούμενες εταιρίες διατίθενται στους μετόχους ή εταίρους της διασπώμενης εταιρίας, ενώ στη δεύτερη διατίθενται στην διασπώμενη και όχι στους μετόχους ή εταίρους αυτής.

*ΙΙ. Διάρθρωση ύλης*

1. Το σχέδιο αποτελείται από 148 άρθρα, χωρισμένα σε πέντε (5) μέρη, ένα για καθεμία από τις βασικές μορφές μετασχηματισμών συν το εισαγωγικό μέρος και το μέρος με τις τελικές και μεταβατικές διατάξεις. Κάθε μέρος που αφορά και χωριστή μορφή μετασχηματισμού (συγχώνευση, διάσπαση ή μετατροπή) χωρίζεται σε κεφάλαια, εκ των οποίων το πρώτο είναι το γενικό που αφορά τον οικείο μετασχηματισμό ανεξάρτητα από τις εταιρικές μορφές που συμμετέχουν σε αυτόν και τα υπόλοιπα κεφάλαια συναπαρτίζουν το ειδικό μέρος. Με τον τρόπο αυτό, κάθε μορφή μετασχηματισμού διέπεται από γενικές και ειδικές διατάξεις, με τις γενικές να προβλέπουν τη διαδικασία συγχώνευσης, διάσπασης και μετατροπής ανεξαρτήτως εταιρικού τύπου των εταιριών που συμμετέχουν, και τις ειδικές να προβλέπουν αποκλίσεις ή να συμπληρώνουν κενά, όπου αυτό επιβάλλεται από το είδος του εταιρικού τύπου. Προβλέπονται δηλαδή ειδικές διατάξεις για τη συγχώνευση με συμμετοχή προσωπικών εταιριών, ειδικές για τη συγχώνευση με συμμετοχή επε, με συμμετοχή αε, ικε ή συνεταιρισμών, και η ίδια διάρθρωση ακολουθείται τόσο για τη διάσπαση όσο και για τη μετατροπή. Η βασική δηλαδή διάκριση έχει να κάνει με το αντικείμενο των μετασχηματισμών (συγχώνευση, διάσπαση και μετατροπή), πάνω στο οποίο οικοδομείται το γενικό μέρος και ακολουθεί η διάκριση ανάλογα με τα υποκείμενα των μετασχηματισμών πάνω στα οποία οικοδομείται το ειδικό μέρος για κάθε εταιρικό τύπο, όπου και στην έκταση που αυτό είναι απαραίτητο.

**ΣΤ. Κύριες προβλέψεις**

*Ι. Διαδικασία*

1. Για την κατάστρωση της διαδικασίας κάθε είδους μετασχηματισμού (συγχώνευσης, διάσπασης και μετατροπής) ακολουθήθηκε η προφανής χρονική σειρά εκτύλιξης, η οποία αναδεικνύει και την ομοιογένεια των προς ρύθμιση ζητημάτων. Από τις ρυθμίσεις του σχεδίου νόμου, γίνεται δηλαδή αντιληπτό ότι η διαδικασία συγχώνευσης, διάσπασης και μετατροπής μπορεί να συγκλίνει στα γενικά και στα ουσιώδη. Στη μετατροπή, φυσικά, απουσιάζουν κάποια διαδικαστικά βήματα, καθώς αποτελεί αλλαγή του εταιρικού τύπου χωρίς να μεσολαβεί λύση της εταιρίας και χωρίς να απαιτείται κάποιου είδους διαδοχή (καθολική ή ειδική) για τη μεταβίβαση της περιουσίας.
2. Η διαδικασία περιλαμβάνει κατά σειρά τα εξής βήματα:

(α) σύνταξη σχεδίου συγχώνευσης ή διάσπασης από τα διοικητικά συμβούλια ή τους διαχειριστές των εμπλεκομένων εταιριών (άρθρ. 7, 59),

(β) καταχώριση και δημοσίευσή του σχεδίου στο Γ.Ε.ΜΗ., ένα (1) μήνα πριν από τη λήψη απόφασης, με δυνατότητα απαλλαγής σε περίπτωση ανάρτησης στην ιστοσελίδα της εταιρίας (άρθρ. 8, 60),

(γ) σύνταξη λεπτομερούς έκθεσης επί του σχεδίου συγχώνευσης ή διάσπασης και της προτεινόμενης σχέσης ανταλλαγής ή επί της επικείμενης απόφασης των μετόχων ή των εταίρων για τη μετατροπή[[18]](#footnote-18) από το διοικητικό συμβούλιο ή τους διαχειριστές των εταιριών που συμμετέχουν ή της υπό μετατροπή εταιρίας,

(δ) υποβολή των ανωτέρω εκθέσεων στη γενική συνέλευση ή στους εταίρους, εκτός εάν όλοι οι μέτοχοι η οι εταίροι συμφωνούν εγγράφως να μην συνταχθεί ή έκθεση ή/και να μην υποβληθεί (άρθρ. 9, 61, 106),

(δ) εξέταση του σχεδίου συγχώνευσης ή διάσπασης από εμπειρογνώμονες, η οποία δεν απαιτείται εάν όλοι οι μέτοχοι η οι εταίροι συμφωνούν εγγράφως να μην συνταχθεί (άρθρ. 10, 62)[[19]](#footnote-19),

(ε) λήψη απόφασης από τη γενική συνέλευση ή του εταίρους για τη συγχώνευση, διάσπαση ή μετατροπή (άρθρ. 14, 66[[20]](#footnote-20), 108)

(στ) κατάρτιση της σύμβασης συγχώνευσης ή διάσπασης με ιδιωτικό έγγραφο, εκτός εάν πρόκειται για αε, επε, ευρωπαϊκές εταιρίες, αστικούς συνεταιρισμούς και ευρωπαϊκές συνεταιριστικές εταιρίες, οπότε απαιτείται συμβολαιογραφικό έγγραφο ή εάν προβλέπεται διαφορετικά στο νόμο (άρθρ. 15, 67),

(ζ) έλεγχο νομιμότητας και δημοσιότητα της συγχώνευσης, διάσπασης ή μετατροπής (άρθρ. 16, 68, 111, βλ. κατωτέρω)

(η) επέλευση των αποτελεσμάτων της συγχώνευσης, διάσπασης ή της μετατροπής (18, 70, 113, βλ. κατωτέρω).

*ΙI. Προστασία μετόχων*

1. Με δεδομένη τη διαφορετική φύση της μετατροπής ως πράξης μετασχηματισμού, οι δικλείδες προστασίας των μετόχων στη συγχώνευση και στη διάσπαση είναι μεγαλύτερες. Επιπλέον των ανωτέρω βασικών βημάτων στην προστασία των μετόχων μειοψηφίας, σημαντική είναι η απαίτηση του σχεδίου για σύνταξη των σχεδίων σύμβασης συγχώνευσης και διάσπασης και της έκθεσης μετατροπής με ελάχιστο υποχρεωτικό περιεχόμενο, η διαθεσιμότητα των σχετικών εγγράφων (συμπεριλαμβανομένης της έκθεσης του διοικητικού συμβουλίου και των διαχειριστών και της έκθεσης των εμπειρογνωμόνων) κατά την ειδικά, ανά εταιρικό τύπο, χρονική περίοδο μέχρι τη λήψη απόφασης επί του μετασχηματισμού (1 μήνας πριν τη γενική συνέλευση για ανώνυμες, 8 μέρες πριν από τη λήψη απόφασης για τις προσωπικές, από τη σύγκληση της συνέλευσης των εταίρων στην επε, ικε και αστικούς συνεταιρισμούς, άρθρ. 11, 63, 107). Το είδος των εγγράφων ποικίλλει ανάλογα με το εάν πρόκειται για συγχώνευση/διάσπαση ή για μετατροπή (στην τελευταία περίπτωση απαιτείται μόνον διαθεσιμότητα της έκθεσης μετατροπής και των ετήσιών χρηματοοικονομικών καταστάσεων, και ενδεχομένως έκθεσης αποτίμησης, ενώ στην περίπτωση συγχώνευσης και διάσπασης απαιτείται η διαθεσιμότητα, εκτός των σχεδίων σύμβασης συγχώνευσης ή διάσπασης, των εκθέσεων των δς ή των διαχειριστών και της έκθεσης των εμπειρογνωμόνων, καθώς και λογιστικής κατάστασης, σε περίπτωση που οι τελευταίες ετήσιες χρηματοοικονομικές καταστάσεις αναφέρονται σε έτος που έχει λήξει τουλάχιστον 6 μήνες πριν από την ημερομηνία του σχεδίου συγχώνευσης ή διάσπασης). Σημειωτέον ότι σε όλες τις περιπτώσεις (άρθρ. 11, 63, 107) παρέχεται η δυνατότητα απαλλαγής από την υποχρέωση διαθεσιμότητας των εγγράφων αυτών, εφόσον αυτά είναι διαθέσιμα στην ιστοσελίδα της εταιρίας.

*III. Προστασία πιστωτών*

1. Παρεμφερείς είναι και οι διατάξεις που προβλέπονται για την προστασία των πιστωτών για κάθε μορφής μετασχηματισμό (άρθρ. 13, 65, 114). Προβλέπεται, ειδικότερα, ότι μέσα σε 30 (τριάντα) ημέρες από την ολοκλήρωση των διατυπώσεων δημοσιότητας του σχεδίου συγχώνευσης ή διάσπασης ή της απόφασης για τη μετατροπή, οι πιστωτές των εταιρειών ή της εταιρίας (στην περίπτωση της μετατροπής), των οποίων οι απαιτήσεις είχαν γεννηθεί πριν από το χρόνο αυτό, έχουν το δικαίωμα να ζητήσουν κατάλληλες εγγυήσεις από τις εταιρίες ή την εταιρία, εφόσον αποδεικνύουν ότι η οικονομική κατάστασή τους εξαιτίας του μετασχηματισμού καθιστά απαραίτητη την παροχή τέτοιων εγγυήσεων κι εφόσον δεν έχουν ήδη λάβει τέτοιες εγγυήσεις. Κάθε διαφορά που θα προκύψει από την αναζήτηση των ως άνω εγγυήσεων επιλύεται από το Μονομελές Πρωτοδικείο της έδρας οποιασδήποτε από τις εταιρίες που μετείχαν στη συγχώνευση ή τη διάσπαση ή της εταιρίας υπό τη νέα νομική της μορφή, εφόσον πρόκειται για μετατροπή.

*IV. Eυθύνη διαχειριστών και μελών δσ*

1. Με ειδικές διατάξεις προβλέπεται ευθύνη των μελών του διοικητικού συμβουλίου ή των διαχειριστών των εμπλεκόμενων στο μετασχηματισμό εταιριών έναντι των μετόχων ή των εταίρων τους για κάθε πταίσμα τους για την προετοιμασία και την πραγματοποίηση του μετασχηματισμού (άρθρ. 19, 71, 115), με δυνατότητα εισαγωγής των σχετικών αξιώσεων από ειδικό εκπρόσωπο, υπό συγκεκριμένες προϋποθέσεις, με σκοπό τον εξορθολογισμό του κόστους για ενάγοντες κι εναγόμενους. Πρόκειται για ευθύνη για αποκατάσταση της υπαίτιας άμεσης ζημίας που υφίστανται οι μέτοχοι ή εταίροι, εξαιτίας του μετασχηματισμού, η οποία δεν θίγει την ευθύνη των ίδιων προσώπων για ζημία τρίτων κατά τις γενικές διατάξεις (ιδίως ΑΚ 914) ή τις ειδικότερες του ΠτΚ (άρθρ. 98), αλλά προφανώς ούτε την (εσωτερική) ευθύνη τους έναντι του νομικού προσώπου με βάση τις ειδικές διατάξεις που διέπουν κάθε εταιρικό τύπο (π.χ. άρθρ. 22α κν 2190/1920 και πλέον 102 επ. ν. 4548/2018).

*VII. Aκυρότητα*

1. Ενιαία φιλοσοφία ρύθμισης ακολουθείται και για την ακυρότητα των μετασχηματισμών (άρθρ. 20, 72, 116). Προβλέπεται, ειδικότερα, ότι ο μετασχηματισμός που συντελέστηκε κηρύσσεται άκυρος με δικαστική απόφαση, εφόσον παραλείφθηκε η έγκρισή του από μία από τις εταιρίες που συμμετέχουν σε αυτόν με απόφαση της συνέλευσης ή των εταίρων (σε περίπτωση συγχώνευσης ή διάσπασης) ή μία από τις αποφάσεις αυτές είναι άκυρη ή ακυρώσιμη (σε κάθε περίπτωση). Προβλέπονται μηχανισμοί διάσωσης του κύρους του μετασχηματισμού, και συγκεκριμένα: (α) εφόσον το ελάττωμα εξαλειφθεί ή ιαθεί με οποιονδήποτε τρόπο μέχρι τη συζήτηση της αίτησης για την κήρυξη της ακυρότητας, η συγχώνευση, διάσπαση ή η μετατροπή δεν κηρύσσεται άκυρη, (β) το δικαστήριο παρέχει προθεσμία για την άρση του ελαττώματος εφόσον τέτοια άρση είναι εφικτή, με δυνατότητα προσωρινής ρύθμισης των εταιρικών υποθέσεων στην περίπτωση αυτή, (β) σε περίπτωση ακυρότητας ή ακυρωσίας, το δικαστήριο δύναται να μην κηρύξει την ακυρότητα της συγχώνευσης, διάσπασης ή της μετατροπής εφόσον κρίνει ότι αυτή είναι δυσανάλογη σε σχέση με το ελάττωμα της απόφασης, με παροχή δυνατότητας έγερσης αξίωσης αποζημίωσης στον αιτούντα για τη ζημία που του προκάλεσε το ελάττωμα, (δ) σε περίπτωση που η απορροφώσα ή η επωφελούμενη είναι εισηγμένη σε ρυθμιζόμενη αγορά εταιρία, δεν μπορεί να κηρυχθεί ακυρότητα λόγω άκυρης ή ακυρώσιμης απόφασης, παρέχεται όμως η ανωτέρω αξίωση αποζημίωσης. Σε κάθε περίπτωση, η απόφαση που κηρύσσει την ακυρότητα της συγχώνευσης, διάσπασης ή μετατροπής δεν θίγει το κύρος των συναλλαγών της απορροφώσας, της επωφελούμενης ή της προερχόμενης από τη μετατροπή εταιρίας που έγιναν μετά την καταχώριση του μετασχηματισμού και πριν τη δημοσίευση της απόφασης για την ακυρότητα στο Γ.Ε.ΜΗ.

**Z. Eιδικά ζητήματα**

1. *Αυξημένη πλειοψηφία – δικαίωμα εξόδου - αποζημίωση*

1. Kάθε μετασχηματισμός που προβλέπει το σχέδιο νόμου πρέπει να τύχει έγκρισης από τη γενική συνέλευση ή τους εταίρους καθεμίας από τις εταιρίες που μετέχουν στη συγχώνευση ή τη διάσπαση ή της υπό μετατροπή εταιρίας. Στις γενικές διατάξεις για κάθε μετασχηματισμό προβλέπεται ότι οι αποφάσεις αυτές λαμβάνονται όπως ορίζεται στο νόμο και στο καταστατικό (άρθρ. 14, 66, 108).

Τα ειδικά μέρη συγκεκριμενοποιούν τα ποσοστά απαρτίας και πλειοψηφίας που απαιτούνται για κάθε εταιρική μορφή.

1. Για τη λήψη αποφάσεων γενικών συνελεύσεων ανωνύμων εταιριών που συμμετέχουν σε συγχώνευση ή διάσπαση ή μετατρέπονται, ελλείψει ειδικής καταστατικής ρύθμισης, θα εφαρμόζονται οι νέες διατάξεις του ν. 4548/2018 (άρθρ. 130 για την αυξημένη απαρτία που προβλέπει ½ για την αρχική και 1/3 ή 1/5 για την επαναληπτική, και άρθρ. 132 για την αυξημένη πλειοψηφία που προβλέπει 2/3 των ψήφων που εκπροσωπούνται). Ειδικά όμως σε περίπτωση μετατροπής, ο παραπάνω κανόνας δεν ισχύει όταν πρόκειται για μετατροπή αε σε ομόρρυθμη εταιρία, οπότε απαιτείται ομόφωνη απόφαση όλων των εταίρων (άρθρ. 130 παρ. 2 του σχεδίου, το οποίο επαναλαμβάνει σχετική ρύθμιση του 66α του κ.ν. 2190/1920). Ακόμη κι εάν πρόκειται για μετατροπή αε σε εε, η απόφαση μπορεί να ληφθεί μόνον με ρητή συναίνεση του μετόχου της αε που ως εταίρος της της εε (ή της οε) θα ευθύνεται προσωπικά για τα χρέη της. Η ίδια συναίνεση απαιτείται σε περίπτωση μετατροπής αε σε ικε, εφόσον μέτοχος της αε πρόκειται να λάβει μερίδια που αντιστοιχούν σε εξωκεφαλαιακές εισφορές (άρθρ. 130 παρ. 3). Σε περίπτωση πλειοψηφικής λήψης απόφασης, ο μέτοχος που διαφώνησε μπορεί να ζητήσει την εξαγορά των μετοχών του από την ανώνυμη εταιρία (σύμφωνα με τις διατάξεις του άρθρ. 45 του ν. 4548/2018), ενώ δύναται να μεταβιβάσει τις μετοχές του σε τρίτους κατά παρέκκλιση τυχόν καταστατικών όρων που εισάγουν απαγορεύσεις ή δεσμεύσεις μεταβίβασης.

1. Για τη λήψη αποφάσεων συνελεύσεων των εταίρων επε που συμμετέχουν σε συγχώνευση, διάσπαση ή μετατρέπονται (άρθρ. 41, 71, 130 παρ. 1), απαιτείται καταρχήν η πλειοψηφία του στοιχείου β του άρθρου 44 του ν. 3190/1955 η οποία ισχύει επί λύσεως (2/3 του αριθμού των εταίρων που εκπροσωπούν 2/3 του κεφαλαίου), και όχι αυτή του άρθρου 38 του ίδιου νόμου που ισχύει για απλή τροποποίηση της εταιρικής σύμβασης (1/2 του αριθμού των εταίρων που εκπροσωπούν το 65% του κεφαλαίου). Για την περίπτωση μετατροπής επε σε ομόρρυθμη απαιτείται ομοφωνία, όπως και στην αε. Επίσης, όπως και στην αε, σε περίπτωση μετατροπής επε σε εε ή ικε, ελλείψει πρόβλεψης ομοφωνίας, εφόσον εταίρος της επε θα ευθύνεται προσωπικά, ως ομόρρυθμος δηλαδή εταίρος της εε ή, αντίστοιχα, πρόκειται να λάβει μερίδια ικε που αντιστοιχούν σε εξωκεφαλαιακές εισφορές, η ρητή συναίνεσή του είναι προϋπόθεση της μετατροπής (130 παρ. 3). Σε περίπτωση πλειοψηφικής λήψης απόφασης, ο μέτοχος που διαφώνησε μπορεί να ζητήσει την έξοδό του από την επε (σύμφωνα με τις, διατάξεις του άρθρ. 33 του ν. 3190/1955), ενώ δύναται να μεταβιβάσει τα μερίδιά του σε τρίτους κατά παρέκκλιση τυχόν καταστατικών όρων που εισάγουν απαγορεύσεις ή δεσμεύσεις μεταβίβασης.

1. Για τη λήψη αποφάσεων των εταίρων ικε που συμμετέχουν σε συγχώνευση, διάσπαση ή μετατρέπονται, οι αποφάσεις τους λαμβάνονται με την αυξημένη πλειοψηφία των 2/3 του συνολικού αριθμού των μεριδίων (ισχύει το άρθρ. 72 παρ. 5 ν. 4072/2012 σε συνδ. με 42 παρ. 2 και 92 παρ. 2 του σχεδίου νόμου). Ειδικά για τη μετατροπή ικε σε οε απαιτείται ομόφωνη απόφαση των εταίρων της (άρθρ. 130 παρ. 2), ενώ ισχύουν τα λοιπά προβλεπόμενα επί μετατροπής αε και επε (άρθρ. 130 παρ. 3 και 4), σε σχέση με την απαίτηση ρητής συναίνεσης του εταίρου που θα ευθύνεται προσωπικά και του δικαιώματος εξόδου του εταίρου που διαφώνησε με τη μετατροπή (άρθρ. 92 ν. 4072/2012).
2. Για τη λήψη αποφάσεων των εταίρων προσωπικών εταιριών που συμμετέχουν σε συγχώνευση, διάσπαση ή μετατρέπονται, η απόφαση λαμβάνεται με ομοφωνία, εκτός αν η εταιρική σύμβαση προβλέπει διαφορετικά, όχι όμως λιγότερο από πλειοψηφία τριών τετάρτων (3/4) τουλάχιστον του όλου αριθμού των εταίρων (άρθρ. 27 παρ.1, 80 παρ. 1, 121 παρ. 1 σχεδίου νόμου, βλ. και 253 ν. 4072/2012). Κάθε εταίρος προσωπικής εταιρίας που μετέχει σε συγχώνευση ή διάσπαση, δύναται να παράσχει τη συγκατάθεσή του σε αυτήν υπό τον όρο ότι θα λάβει θέση ετερορρύθμου εταίρου (άρθρ. 27 παρ. 2, 80 παρ. 2). Εφόσον εταίρος της υπό μετατροπή προσωπικής εταιρίας θα ευθύνεται προσωπικά για τα χρέη της εταιρίας μετά τη μετατροπή, η ρητή συναίνεσή του ανάγεται σε προϋπόθεση της μετατροπής. Το ίδιο ισχύει σε περίπτωση της μετατροπής σε ικε, εφόσον ο εταίρος της υπό μετατροπή προσωπικής εταιρίας θα λάβει μερίδια που αντιστοιχούν σε εξωκεφαλαιακές εισφορές (άρθρ. 121 παρ. 2). Στον εταίρο της μειοψηφίας που διαφωνεί με τον μετασχηματισμό (ή δεν γίνεται δεκτός όρος του για λήψη θέσης ετερορρύθμου εταίρου στις περιπτώσεις συγχώνευσης ή διάσπασης), παρέχεται δικαίωμα εξόδου, το οποίο δεν μπορεί να περιορισθεί από την εταιρική σύμβαση (άρθρ. 27 παρ. 3, 80 παρ. 3 121 παρ. 3, βλ. και 261 ν. 4072/2012).

*ΙΙ. Τύπος της σύμβασης*

1. Σε ότι αφορά τον τύπο της σύμβασης συγχώνευσης ή διάσπασης, καθιερώνεται ο τύπος του θεωρημένου ιδιωτικού εγγράφου, πλην των περιπτώσεων συμμετοχής αε, επε, ευρωπαϊκών εταιριών, αστικών συνεταιρισμών και ευρωπαϊκών συνεταιριστικών εταιριών, για τους οποίους δεν καταργείται ο σήμερα ισχύων τύπος του συμβολαιογραφικού εγγράφου (άρθρ. 15, 67). Σε περίπτωση μετατροπής προσωπικών εταιριών σε αε ή επε ή ικε σύμφωνα με παρ. 2 άρθρ. 49 ν. 4072/2012, καθώς και σε κάθε άλλη περίπτωση που προβλέπεται από το νόμο, η απόφαση των εταίρων για τη μετατροπή περιβάλλεται τον τύπο του συμβολαιογραφικού εγγράφου (άρθρ. 122 παρ. 2). Το ίδιο ισχύει και για την περίπτωση μετατροπής κεφαλαιουχικών εταιριών, από τη μία μορφή στην άλλη (άρθρ. 131).

*ΙΙΙ. Έλεγχος νομιμότητας*

1. Ο μετασχηματισμός υποβάλλεται σε δημοσιότητα στο Γ.Ε.ΜΗ. κατά τις διατάξεις του ν. 3419/2005, αφού διενεργηθεί ο προβλεπόμενος έλεγχος νομιμότητας (άρθρ. 16, 68, 111). Κατά τη ρητή διάταξη του σχεδίου, ο έλεγχος νομιμότητας περιορίζεται στην τήρηση των διατάξεων του σχεδίου, της οικείας εταιρικής νομοθεσίας, του καταστατικού των εμπλεκομένων εταιριών και του ν. 3419/2005. Κατά το πρότυπο ρύθμισης του άρθρ. 9 του ν. 4548/2018, εφόσον στη συγχώνευση ή διάσπαση μετέχει ή από τη μετατροπή προκύπτει ανώνυμη εταιρία ή ευρωπαϊκή εταιρία, πλην του ελέγχου νομιμότητας απαιτείται και εγκριτική απόφαση του Περιφερειάρχη του οργανισμού τοπικής αυτοδιοίκησης δεύτερου βαθμού, στην περιφέρεια του οποίου έχει την έδρα της η απορροφώσα εταιρία (στην περίπτωση συγχώνευσης), η επωφελούμενη ή οι επωφελούμενες εταιρίες (σε περίπτωση διάσπασης), η υπό μετατροπή εταιρία (σε περίπτωση μετατροπής). Για μετασχηματισμούς στους οποίος μετέχουν άλλες εταιρικές μορφές, η δημοσιότητα διενεργείται μόνον μετά από έλεγχο νομιμότητας του Γ.Ε.ΜΗ, χωρίς την προηγούμενη έκδοση εγκριτικής απόφασης. Τέλος, εγκριτική απόφαση από τον Υπουργό Οικονομίας και Ανάπτυξης απαιτείται σε περίπτωση συμμετοχής στη συγχώνευση ή διάσπαση εταιριών που αναφέρονται στην παρ. 3 του άρθρ. 9 του ν. 4548/2018.

*IV. Αποτελέσματα μετασχηματισμού*

1. Τα αποτελέσματα του μετασχηματισμού επέρχονται από την καταχώρισή του στο Γ.Ε.ΜΗ: της σύμβασης συγχώνευσης ως προς την απορροφώσα εταιρία (άρθρ. 18), της σύμβασης διάσπασης ως προς τις επωφελούμενες εταιρίες (άρθρ. 70) και της απόφασης της γενικής συνέλευσης ή των εταίρων για τη μετατροπή (άρθρ. 113).
2. Σε περίπτωση συγχώνευσης ή διάσπασης, στα αποτελέσματα αυτά συμπεριλαμβάνονται:

(α) Η καθολική διαδοχή και μάλιστα αδιακρίτως εάν πρόκειται για κοινή ή μερική διάσπαση ή απόσχιση κλάδου. Ενώ όμως στην κοινή διάσπαση, η καθολική διαδοχή καταλαμβάνει το σύνολο της περιουσίας, στη μερική διάσπαση και στην απόσχιση κλάδου, η καθολική διαδοχή καταλαμβάνει τον κλάδο δραστηριότητας που περιλαμβάνεται στη σύμβαση διάσπασης.

(β) Η μεταφορά της μετοχικής ή εταιρικής σχέσης στην απορροφώσα (ή στη νέα) εταιρία, σε περίπτωση συγχώνευσης ή στις επωφελούμενες εταιρίες, σύμφωνα με την προβλεπόμενη στη σύμβαση σχέση κατανομής, εφόσον πρόκειται για κοινή ή μερική διάσπαση. Στην περίπτωση της απόσχισης κλάδου, μέτοχος ή εταίρος της επωφελούμενης εταιρίας γίνεται η ίδια η διασπώμενη και όχι οι μέτοχοι ή οι εταίροι αυτής.

(γ) Η περάτωση της ύπαρξης των απορροφώμενων ή της διασπώμενης εταιρίας (μόνον σε περίπτωση κοινής διάσπασης, καθώς σε περίπτωση μερικής διάσπασης και απόσχισης κλάδου, η διασπώμενη συνεχίζει να υφίσταται).

(δ) Η αυτοδίκαιη συνέχιση των εκκρεμών δικών από την απορροφώσα ή από τις επωφελούμενες εταιρίες.

1. Σε περίπτωση μετατροπής:

(α) Η μετατραπείσα εταιρία διατηρεί τη νομική της προσωπικότητα και συνεχίζεται με τη νέα μορφή της χωρίς να μεσολαβεί μεταβίβαση περιουσίας με ειδική ή καθολική διαδοχή.

(β) Οι άδειες που έχουν εκδοθεί υπέρ της μετατραπείσας συνεχίζουν να υφίστανται.

(γ) Οι μέτοχοι ή εταίροι της μετατραπείσας εταιρίας μετέχουν στην εταιρία με τη νέα νομική της μορφή.

(δ) Τα δικαιώματα τρίτων στις εταιρικές συμμετοχές της μετατραπείσας εταιρίας διατηρούνται στις εταιρικές συμμετοχές υπό τη νέα μορφή.

(ε) Οι εκκρεμείς δίκες συνεχίζονται αυτοδικαίως στο όνομα της εταιρίας υπό τη νέα νομική μορφή της.

1. Με ειδική για κάθε μορφή μετασχηματισμού διάταξη ρυθμίζεται το θέμα της παραγραφής αξιώσεων κατά εταίρων απορροφώμενης, διασπώμενης ή μετατρεπόμενης προσωπικής ή ιδιωτικής κεφαλαιουχικής εταιρίας, στην οποία ευθύνονταν προσωπικά για τα χρέη της (άρθρ. 29, 82, 127), ή αντίστοιχα, κατείχαν μερίδια που αντιστοιχούσαν σε εγγυητικές εισφορές (45, 95, 133) και οι οποίοι δεν ευθύνονται προσωπικά για τα χρέη της απορροφώσας, της επωφελούμενης ή της εταιρίας μετά τη μετατροπή της.

**Η. Αντί επιλόγου**

1. Με την περαίωση των διαδικασιών θέσεως σε ισχύ του ανωτέρω πλαισίου διατάξεων, το δίκαιο των μετασχηματισμών θα περιλαμβάνεται για πρώτη φορά συστηματοποιημένο σε ένα ενιαίο νομοθέτημα. Οι ρυθμίσεις του θα συμπληρώσουν όχι μόνον την πολύ πρόσφατη αναμόρφωση του δικαίου των ανωνύμων εταιριών με το ν. 4548/2018[[21]](#footnote-21), η οποία ισχύει από 1-1-2019[[22]](#footnote-22), αλλά και την επίσης πρόσφατη τροποποίηση του δικαίου των εταιριών περιορισμένης ευθύνης του ν. 3190/1955 με το ν. 4541/2018, τη συστηματοποίηση του δικαίου των προσωπικών εταιριών με το ν. 4072/2012 και την εισαγωγή του εταιρικού τύπου της ιδιωτικής κεφαλαιουχικής εταιρίας, επίσης με το ν. 4072/2012. Θα αποτελέσει έτσι σημαντικό μέρους ενός εκσυγχρονισμένου εταιρικού δικαίου, δυνάμενου να προσαρμοσθεί στην οικονομική πραγματικότητα και στις εκάστοτε επιταγές του ενωσιακού νομοθέτη με ευχέρεια, ασφάλεια και χωρίς διάσπαση εσωτερικής συνοχής[[23]](#footnote-23).

1. Ως πρώτη χρονικά νομολογιακή χρήση του όρου μετασχηματισμός καταγράφεται στην ΑΠ 217/1934 Θ.ΜΕ, 574, η οποία αφορούσε μετασχηματισμό ο.ε. σε ε.ε. Ο *Καραβάς* (Εγχειρίδιο εμπορικού δικαίου 2, τ. 1, 1962, 401) πρότεινε αντικατάσταση του όρου μετατροπή από τον όρο μετασχηματισμό, ο οποίος ακολουθήθηκε από τον *Παμπούκη* (Δίκαιο ανώνυμης εταιρίας, τ. 1, 991, 142 επ. και 164 επ.). Βλ. σχετικά, *Καραγκουνίδη*, Παρατηρήσεις σε ΕφΘεσ 180/1994, ΕπισκΕΔ 1995, 123, 125, Χρυσάνθη, *σε* ΔικΑΕ 2010, Εισαγ. 66-89, αριθμ. 1, σελ. 2220). [↑](#footnote-ref-1)
2. Βλ. *Λιακόπουλο*, Από την αστική στην κεφαλαιουχική εταιρία, 2000, 87. [↑](#footnote-ref-2)
3. Για τη σχέση οιονεί καθολικής διαδοχής και συνέχισης της νομικής προσωπικότητας, ο *Γεωργακόπουλος* (Εγχειρίδιο εμπορικού δικαίου, τ. 1 τευχ. 2, έκδ. β, 1996, 638) αναφέρει:

«*Η διαφορά της οιονεί καθολικής διαδοχής και της συνέχισης της νομικής προσωπικότητας είναι θεωρητικές, αν αφορούν ολόκληρη περιουσία. Αν αφορούν τμήμα περιουσίας, η διαφορά είναι ποιοτική. Ποιοτικά, όλες οι περιπτώσεις, είτε οιονεί καθολική διαδοχή ονομασθούν είτε συνέχιση νομικής προσωπικότητας υπό άλλο εταιρικό τύπο ονομασθούν, καταλήγουν στην ίδια συνέπεια της συλλήβδην και δια μιας πράξεως περιέλευση συνόλου περιουσίας σε νέο υποκείμενο δικαίου*». [↑](#footnote-ref-3)
4. Για τους «καταχρηστικούς» μετασχηματισμούς, βλ. μεταξύ άλλων, *Γεωργακόπουλο*, όπ., 636 επ, *Παμπούκη*, ό.π., 143, 164, Ν. *Ρόκα*, Εμπορικές εταιρίες, έκδ. 7η, 2012, 467, 470, *Χρυσάνθη*, ό.π. [↑](#footnote-ref-4)
5. Βλ. *Μαρίνο*, σε ΔικΑΕ, τόμ. 8, 2001, Εισαγ. 66-67, αρ. 1, σελ. 71. [↑](#footnote-ref-5)
6. Με άλλη διατύπωση, «η συμβατική συνένωσή τους σε μία» (*Παμπούκης*, ό.π., 174) ή «η νομική ένωση δύο εταιριών, η συνιστάμενη στην, κατόπιν συμφωνίας, συνένωση των περιουσιών τους, κατά τρόπο, ώστε μία, τουλάχιστον εκ των συγχωνευόμενων εταιριών να παύει να υπάρχει, οι δε μέτοχοί της να μετέχουν, εφεξής, στις απομένουσες εταιρίες ή στην συσταινόμενη νέα εταιρία» (*Ψυχομάνης*, Δίκαιο εμπορικών εταιριών, έκδ. β, 2017, 416). Βλ. και ΑΠ 746/2011, Τ.Ν.Π. ΝΟΜΟΣ, ΑΠ 702/2012, Τ.Ν.Π. ΝΟΜΟΣ, ΑΠ 312/2015, Τ.Ν.Π. ΝΟΜΟΣ. [↑](#footnote-ref-6)
7. Με άλλη διατύπωση (*Ρόκας*, ό.π., 479-480), «ή πράξη με την οποία η περιουσία (ενεργητικό και παθητικό) μιας εταιρίας (διασπώμενη) διανέμεται και συγχρόνως μεταβιβάζεται με καθολική διαδοχή σε άλλες, δύο τουλάχιστον (επωφελούμενες), οι οποίες είτε υπήρχαν (διάσπαση με απορρόφηση) είτε ιδρύονται ταυτόχρονα (διάσπαση με σύσταση νέων) είτε άλλες μεν υπήρχαν και άλλες ιδρύονται για πρώτη φορά (διάσπαση με απορρόφηση και σύσταση νέων αε», ή «η διαίρεση μια εταιρίας σε περισσότερες, που ενσωματώνονται σε άλλες ή παραμένουν αυτοτελείς» (*Παμπούκης*, ό.π., 199). Βλ. και ΑΠ 828/2011 και ΑΠ 830/2011, Τ.Ν.Π. ΝΟΜΟΣ. [↑](#footnote-ref-7)
8. Με άλλη διατύπωση «η μεταβολή του νομικού τύπου, της νομικής μορφής (του νομικού ενδύματος) μιας εταιρίας, χωρίς λύση και εκκαθάριση αυτής και περάτωση της νομικής της προσωπικότητας, χωρίς ίδρυση νέας εταιρίας και χωρίς διαδοχή (ειδική ή καθολική) των περιουσιακών της στοιχείων» (*Αλεπάκος*, σε ΔικΑΕ 2010, εισαγ. στα άρθρ. 66,66α και 67, αρ. 2, σελ. 2162-2163). Βλ. και *Χρυσάνθη*, ό.π., αρ. 7 σελ. 32. [↑](#footnote-ref-8)
9. Για την απόσχιση κλάδου, βλ. *Περάκη*, Απόσχιση κλάδου και εισφορά του σε θυγατρική εταιρία, , ΔΣ ΑΕ & ΕΠΕ1992, 195, *Μαστρομανώλη*, σε ΔικΑΕ 2010, άρθρ. 81, αρ. 12 επ., σελ. 2336 επ., *Φράγκο*, Απόσχιση κλάδου, 2012. Για το ότι η απόσχιση κλάδου του Ν. 2166/1993 και του ΝΔ 1297/1992 δεν συνεπάγεται οιονεί καθολική διαδοχή, βλ. *Χρυσάνθη*, ό.π., σελ. 2229. [↑](#footnote-ref-9)
10. Ως παραλλαγή της απόσχισης κλάδου την αναφέρει ο *Φράγκος* (ό.π. 1), με κύριο γνώρισμα ότι οι νεοεκδιδόμενες μετοχές της επωφελούμενης διοχετεύονται όχι στην εισφέρουσα, αλλά –κατ’αντιστοιχία προς τη διάσπαση - είτε σε όλους (pro rata) είτε σε ορισμένους εκ των μετόχων της εισφέρουσας με αντίστοιχη μείωση της περιουσίας της. [↑](#footnote-ref-10)
11. Για τη σχετική συζήτηση, βλ. *Καραγκουνίδη*, ΔικΠΕ τομ. 1, 2001, § 4, αρ. 109 επ., σελ. 150, *του ιδίου*, Ανώμαλη συγχώνευση και διάσπαση ανωνύμων εταιριών, 1997, 411, επ., *του ιδίου*, Επισκ ΕΔ, 1995, ό.π., *Λιακόπουλο*, Μελέτες προς τιμήν Ν.Α.Δελούκα, ό.π., 587, *Μαρίνο*, ό.π., 71, *Παμπούκη*, ό.π., 166 επ., *Ν. Ρόκα*, Εμπορικές εταιρίες, ό.π., 467, 470. Από τη νομολογία, βλ. ΑΠ 433/2005, ΧρΙΔ 2005, 733, σύμφωνα με την οποία οι διατάξεις για τη συγχώνευση αε και επε «*είναι δεκτικές ανάλογης εφαρμογής και στην περίπτωση συγχώνευσης άλλων μορφών εταιριών, με την έννοια της από το νόμο οιονεί καθολικής διαδοχής…»*, ΑΠ 734/1994, ΕλλΔνη 1995, 627=ΕπισκΕΔ 1995, 359, η οποία, υπό το καθεστώς ελλείψεως πρόβλεψης απευθείας μετατροπής οε σε αε (πλέον 67 παρ. 2 κ.ν. 2190/1920, βλ. ΕφΑθ 1514/2011, ΔΕΕ 2011, 904), έκρινε τα ακόλουθα: «*Πράγματι, θα ήταν λογικώς άτοπο η πρώτη εταιρία να μη μπορεί να περιβληθεί αμέσως τη νομική μορφή της δεύτερης, ενώ μπορεί να πετύχει τούτο εμμέσως. Η λύση αυτή, είναι σύμφωνη άλλωστε και με τη γενική αρχή της αυτονομίας της ιδιωτικής βουλήσεως (άρθρο 361 ΑΚ), δεδομένου ότι δεν υπάρχουν συμφέροντα υπέρτερα από εκείνα των εταίρων*» . [↑](#footnote-ref-11)
12. Βλ. ΑΠ 622/2016, Τ.Ν.Π. ΝΟΜΟΣ. [↑](#footnote-ref-12)
13. Για το ζήτημα του «κλειστού αριθμού», βλ. *Λιακόπουλου*, Μετατροπή ομόρρυθμης ή ετερόρρυθμης εταιρίας σε ανώνυμη εταιρία, Μελέτες προς τιμήν Ν.Α. Δελούκα, τ. ΙΙ, 1989, 585, *Παμπούκη*, Δίκαιο Ανώνυμης Εταιρίας, τ. 1, έκδ. γ, 1991, 166 επ. , *Καραγκουνίδη*, σε ΕπισκΕΔ 1995, ό.π., *Βενιέρη*, ΔικΠροσΕτ 2017, άρ. 282, 282Α, 283, αρ. 4, σελ. 793. [↑](#footnote-ref-13)
14. Βλ. σχετικά, *Λιακόπουλο*, Από την αστική στην κεφαλαιουχική εταιρία, 2000, 87 επ., *Μαστρομανώλη*, ό.π., σελ. 2336 επ., *Χρυσάνθη*, ΔικΑΕ 2001, ό.π., σελ. 35 επ., ΔικΑΕ 2010, σελ. 2228. [↑](#footnote-ref-14)
15. Βλ. ενδεικτικά, ΑΠ 968/2015, Τ.Ν.Π. ΝΟΜΟΣ (συγχώνευση με καθολική διαδοχή βάσει ν.2166/1993). Για νομοθετική μεταχείριση απόσχισης σαν να επρόκειτο για μετασχηματισμό με καθολική διαδοχή, βλ. ΑΠ 1031/2017, Τ.Ν.Π. ΝΟΜΟΣ.. [↑](#footnote-ref-15)
16. Βλ. σχετικά, *Κ. Schmidt*, Το δίκαιο των μετασχηματισμών επιχειρήσεων ανάμεσα στη δογματική και στην πολιτική του δικαίου, ΔΕΕ 2002, 559. [↑](#footnote-ref-16)
17. Οδηγίες (αρχικές) 78/855/ΕΟΚ και 82/891/ΕΟΚ. [↑](#footnote-ref-17)
18. Με την έκθεση του άρθρ. 106, η οποία υποβάλλεται στη συνέλευση των μετόχων ή εταίρων, εκκινεί η διαδικασία της μετατροπής, χωρίς εύλογα να απαιτείται η προβλεπόμενη στη συγχώνευση και στη διάσπαση προδικασία του σχεδίου. Η έκθεση περιέχει σχέδιο απόφασης για τη μετατροπή και επεξηγεί και δικαιολογεί τη μεταβολή της νομικής μορφής της εταιρίας και ειδικότερα τη θέση των μετόχων ή των εταίρων στην εταιρία υπό τη νέα νομική της μορφή. [↑](#footnote-ref-18)
19. Έκθεση εμπειρογνώμονα επίσης εύλογα δεν απαιτείται επί μετατροπής. [↑](#footnote-ref-19)
20. Στους μειοψηφούντες μετόχους ή εταίρους της διασπώμενης εταιρίας παρέχεται δικαίωμα εξαγοράς, εφόσον οι συμμετοχές στην επωφελούμενη εταιρία δεν κατανέμονται προς αυτούς αναλογικά με τη συμμετοχή τους στη διασπώμενη (άρθρ. 66 παρ. 3) [↑](#footnote-ref-20)
21. Κατά το σχετικό απόσπασμα αιτ. έκθεσης ν. 4548/2018 επί του άρθρου 189 «*ο κ.ν. 2190/1920 συνεχίζει να υπάρχει πλέον οριακά, με σχετικά λίγες όμως διατάξεις, που αφορούν το δίκαιο των μετασχηματισμών (μετατροπές, συγχωνεύσεις, διασπάσεις κλπ.) και οι οποίες θα εξακολουθήσουν να ισχύουν μέχρις ότου με νεότερο νομοθέτημα, που θα κατατεθεί ελπίζεται σύντομα, ρυθμισθούν συνολικά (για όλες τις εταιρίες) τα ζητήματα των μετασχηματισμών*». [↑](#footnote-ref-21)
22. Άρθρ. 190 ν. 4548/2018. [↑](#footnote-ref-22)
23. Κατά τον *Κ. Schmidt*, ό.π., το δίκαιο των μετασχηματισμών είναι απόδειξη του βαθμού ωριμότητας του εταιρικού μας δικαίου. Όπως μάλιστα αναφέρει χαρακτηριστικά «*από τη στιγμή, που δεν μπορούμε μόνο να ιδρύουμε και να εκκαθαρίζουμε εταιρίες, αλλά και να τις μετασχηματίζουμε, είναι το εταιρικό δίκαιο πραγματικά πλήρες*». [↑](#footnote-ref-23)